প্রধান মন্ত্রীনা লৈবাক পুম্বগী লৌমীশিংগা লোয়ননা ভিদিও ব্রিজগী থোংদা ৱারী শানখ্রে

প্রধান মন্ত্রী শ্রী নরেন্দ্র মোদীনা লৈবাক পুম্বগী লৌমীশিংগা লোয়ননা ভিদিও ব্রিজকী থোংদা ৱারী শানখ্রে। ভিদিও দাইলোগ অসিগী থোংদা কমন সর্বিস সেন্তর লাখ অনি হেন্না অমসুং কৃষি বিজ্ঞান কেন্দ্র ৬০০ শম্নহনখি। মসিনা সরকারগী স্কিমশিংগী তোঙান তোঙানবা কান্নবা ফংলবা মীওইশিংগা ভিদিওগী থোংদা প্রধান মন্ত্রীগা লোইননা ৱারী শানবগী তরেৎশুবা পরিংনি। জিলা ৬০০ হেনবদগী লৌমীশিংগা লোয়ননা ৱারী শানবা অদুদা নুংঙাইবা ফোংদোক্লদুনা প্রধান মন্ত্রীনা হায়খি মদুদি লৌমীশিং অসি ঐখোয়গী লৈবাক অসিগী অন্নদাতাশিংনি (চিঞ্জাক পীনবীরিবশিংনি)। নেস্নেল ফুদ সেক্যুরিতীগী ক্রেদিৎ পুম্নমক লৌমীশিংনা ফংগদবনি হায়না মহাক্না ফোংদোকখি। লৌমীশিংগা লোয়ননা প্রধান মন্ত্রীনা এগ্রীকলচর অমদি ওর্গানিক ফার্মিং, ব্লু রিভোলুসন, এনিমেল হজবেন্দরী, হোর্তিকলচর, ফ্লোরিকলচর অসিনচীংবা মরি লৈনবা সেক্তরশিংদা খন্ন-নৈনখি। লৈবাক অসিদা লৈরিবা লৌমীশিংগী য়াইফনবগীদমক মহাক্না য়েংলিবা মীৎয়েং অদু ফোংদোক্লদুনা প্রধান মন্ত্রীনা হায়খি মদুদি সরকার অসিনা ২০২২ ফাওবদা লৌমীশিংগী শেন্থোক শরুক অনি ওইহন্নবা অমদি মখোয়গী পোত্থোকশিংদা মতিক চাবা মমল ফংহন্নবগী মায়কৈদা থবক তৌরি। লৌমীশিংবু মরু-মরাংদগী কৈথেল ফাওবা য়ৌহনবা অমদি মতৌ করম্না তোঙান তোঙানবা ইনিসিয়েতিবশিংগী মতেংনা লৌমীশিংদা ত্রেদিস্নেল ফার্মিং হেন্না ফগৎহনগনি হায়বা অসিদা সরকার অসিনা হোৎনরি হায়না মহাক্না ফোংদোকখি। ফার্মিং সেক্তরগী ত্রান্সফোর্মেসনগী মতাংদা ঙাংলদুনা শ্রী নরেন্দ্র মোদীনা হায়খি মদুদি হৌখিবা থা ৪৮ অসিদা এগ্রীকলচর সেক্তর অসি লেপ্পা লৈতনা দিবেলপ তৌরক্লি। মতম অসিগী মনুংদা লৈবাক অসিদা শঙ্গোম, উহৈ অমসুং মনা মশিংগী রেকোর্দ ওইবা মওংদা পুথোক্লি হায়না মহাক্না মখা তাখি। মমাংগী সরকারগী চহি মঙাগী মনুংদা এগ্রীকলচরেল সেক্তরদা লুপা কোতি ১,২১,০০০ বজেৎ প্রোভাইদ তৌরম্বা অদুগা চাংদম্নবদা সরকার অসিনা ২০১৪-২০১৯দা লুপা কোতি ২,১২,০০০ প্রোভাইদ তৌরে। চাননবা হৱাই চেংৱাই পুথোকপদসু ২০১০-২০১৪দা মিলিয়ন তোন ২৫৫ পুথোকখিবা অদুগা চাংদম্নবদা ২০১৭-২০১৮দা মিলিয়ন তোন ২৭৯ পুথোকখি। মতম অসিগী মনুংদা ব্লু রিভোলুসন্না মরম ওইদুনা ফিস ফার্মিংদা চাদা ২৬ হেঙ্গৎপা অমদি এনিমেল হজবেন্দরী অমসুং শঙ্গোম পুথোকপদা চাদা ২৪ হেঙ্গৎপা ঙমখি। লৌমীশিংগা লোয়ননা ৱারী শানরদুনা প্রধান মন্ত্রীনা হায়খি মদুদি সরকার অসিনা সোইল হেল্থ কার্দশিং, কিষান ক্রেদিৎ কার্দশিংগী থোংদা ক্রেদিৎ, নীম কোতেদ য়ুরিয়া ফংহনবগী থোংদা ফর্তিলাইজরগী ক্বালিতী হেঙ্গৎহনবা, ফসল বিমা য়োজনাগী থোংদা ক্রোপ ইন্সুরেন্স ফংহনবা অমদি প্রধান মন্ত্রী কৃষি সিঞ্চাই য়োজনাগী থোংদা ইথৈ লৌখোং ফংগৎহন্দুনা লৌমীশিংগী ফিভম ফগৎহল্লে। প্রধান মন্ত্রী কৃষি সিঞ্চাই য়োজনাগী মখাদা ঙসিদি লৈবাক পুম্বদা ইরিগেসন প্রোজেক্ত চাউরাক্না ১০০ মপুং ফানা পায়খৎখ্রে অমদি লৌবুক হেক্তর লাখ ২৯বু ইরিগেসনগী মখাদা পুরকখ্রে। সরকার অসিনা ওনলাইন প্লেৎফোর্ম অমা ওইরিবা ই-নামসু হৌদোক্লে মদুনা লৌমীশিংবু মখোয়গী পোৎথোকশিং অদু মতিক চাবা মমলদা য়োনবা ঙমহল্লে। হৌখিবা চহি মরি অসিদা ই-নামগী মখাদা রেগুলেতেদ হোলসেল মার্কেৎ ৫৮৫ হেন্না পুরক্লে। সরকার অসিনা হেক্তর লাখ ২২ হেনবা মফমশিংবু ওর্গানিক ফার্মিংগী মখাদা পুরক্লে মদু ২০১৩-২০১৪দা হেক্তর লাখ ৭ খক্তমক ওইখি। সরকার অসিনা অৱাং নোংপোক লমদমবু ওর্গানিক ফার্মিংগী হব ওইনা শেমগৎনবা প্লান তৌরি। ৱারী শানখিবা অদুগী মনুংদা ফার্মর প্রদ্যুসর গ্রুপ অমসুং ফার্মর প্রদ্যুসর ওর্গনাইজেসনগী খুত্থাংদা লৌমীশিংনা দিসপ্লে তৌরিবা অপুনবা পাঙ্গল অদুদা প্রধান মন্ত্রীনা অপেনবা ফোংদোকখি। হৌখিবা চহি মরি অসিদা ফার্মর প্রদ্যুসর ওর্গনাইজেসন ৫১৭ শেমখ্রে অমদি ফার্মরশিংগী মরক্তা কোওপরেতিবশিং পুক্নীং থৌগৎনবা ফার্মর প্রদ্যুসর কম্পেনীশিংদা ইনকম তেক্স কোকপিরে। প্রধান মন্ত্রীগা ৱারী শানরদুনা তোঙান তোঙানবা এগ্রীকলচরেল স্কিমশিংগী কান্নবা ফংলবা মীওইশিংনা মতৌ করম্না তোঙান তোঙানবা সরকারগী স্কিমশিংনা পোত্থোক হেঙ্গৎহনবদা মতেং ওইবগে হায়বদু শন্দোক্না তাকখি। কান্নবা ফংলবা মীওইশিং অদুনা সোইল হেল্থ কার্দকী মরুওইবা অদু পাউদমখি অমদি কোওপরেতিব মুবমেন্তদা মখোয়গী এক্সপরিয়েন্সশিং অদু সেয়র তৌখি।